Sul tsin iare

«Sul tsin iare» (georgisk: სულ წინ იარე, norsk oversettelse: gå på) er en rockeballade fra 2019 som fremføres av den georgiske sangeren Oto Nemsadze. Sangen var Georgias bidrag til Eurovision Song Contest 2019 i Tel Aviv i Israel. I Eurovision hadde sangen fremdeles georgisk tekst, men fikk den engelske tittelen «Keep on Going».

Om sangen 
«Sul tsin iare» var en av tre låter som konkurrerte om å bli Georgias bidrag til Eurovision Song Contest 2019. Sangene ble første gang fremført under finalen av georgiske Idol, der både vinnerartist og vinnersang skulle kåret. Den klare vinneren ble Oto Nemsadze og rockeballaden «Sul tsin iare». Teksten er på georgisk, men tittelen ble endret til engelsk: «Keep on Going».

Sangen er komponert av Roman Giorgadze, mens Diana Giorgadze har skrevet teksten. Det er en patriotisk kampsang om å stå sammen, ikke å gi opp og å fortsette. Dette budskapet var understreket i musikkvideoen som ble sluppet 8. april 2019. I videoen ser en mennesker som er skilt fra hverandre med piggtrådgjerder. Videoen avsluttes med at Nemsadze går over Enguri-broen som skiller Georgia og utbryterrepublikken Abkhasia. 

Sangeren Oto Nemsadze sa: «Det er ikke lett for meg å se piggtråd som representant for regionen som er okkupert for øyeblikket. Jeg tror ikke noen forblir likegyldig etter å ha sett denne musikkvideoen. Hovedbudskapet er at det ikke er noen delte regioner i Georgia. Før eller siden vil disse piggtrådgjerdene bli ødelagt, og vi skal alle synge sammen.» Regionene han sikter til, er Sør-Ossetia og Abkhasia, som ved russisk hjelp, brøt ut av Georgia i 2008. De to republikkene erklærte senere sin selvstendighet, men nesten ingen land har anerkjent dem som suverene stater. Sangen inneholder også en strofe på abkhasisk.

Eurovision Song Contest 
I januar 2019 ble Georgia trukket til å delta i semifinale 1 av Eurovision Song Contest. Semifinalen ble arrangert i Expo Tel Aviv i Israel tirsdag 14. mai, og Georgia hadde startnummer 11. «Keep on Going» kom på 14. plass i sin semifinale og kvalifiserte seg ikke til finalen lørdag 18. mai.

Referanser 

 
 
 
 

Georgia
Bidrag til Eurovision Song Contest 2019
Sanger fra 2019